เอกสารแนบ 3

รายงานของคณะกรรมการตรวจสอบ

คณะกรรมการตรวจสอบ บริษัท การบินไทย จำกัด (มหาชน) ประกอบด้วยกรรมการอิสระ 3
ท่านโดยกรรมการตรวจสอบทุกท่านไม่ได้เป็นผู้บริหาร พนักงาน หรือที่ปรึกษาใดๆ ของบริษัทฯ ดังนี้

นายชัยเกษม นิติสิริ ประธานคณะกรรมการตรวจสอบ

นายศิวะพร ทรรทรานนท์ กรรมการตรวจสอบ

นายชาติศิริ โสภณพนิช กรรมการตรวจสอบ

คณะกรรมการตรวจสอบ
ได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
และตามที่ได้กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวปฏิบัติที่ดีสำหรับคณะกรรมการตรวจสอบของตลาดหลักทรัพย์
แห่งประเทศไทย โดยมีนางเกษรี ณรงค์เดช เป็นที่ปรึกษาคณะกรรมการตรวจสอบ

ตั้งแต่เดือนตุลาคม 2550 ถึงเดือนธันวาคม 2550 คณะกรรมการตรวจสอบได้มีการประชุมรวม 2
ครั้ง โดยมีผู้บริหารระดับสูง หัวหน้าหน่วยงานตรวจสอบภายใน
และผู้สอบบัญชีเข้าร่วมประชุมในวาระที่เกี่ยวข้อง
ผลการปฏิบัติงานของคณะกรรมการตรวจสอบในสาระสำคัญ สรุปได้ดังต่อไปนี้

การสอบทานงบการเงินสำหรับงวดตั้งแต่วันที่ 1 ตุลาคม 2550 ถึงวันที่ 31 ธันวาคม 2550
คณะกรรมการตรวจสอบได้สอบทาน
งบการเงินดังกล่าว เพื่อให้มั่นใจว่ารายงานทางการเงินของบริษัทฯ
และบริษัทย่อยได้จัดทำขึ้นอย่างถูกต้องตามที่ควรในสาระสำคัญ
มีการเปิดเผยข้อมูลอย่างเพียงพอและเป็นไปตามมาตรฐานการบัญชีที่รับรองโดยทั่วไป นอกจากนี้
ยังมีการสอบทานการเปิดเผยรายการระหว่างกัน ระหว่างบริษัทฯ กับบริษัทย่อยและบริษัทร่วม
รวมทั้งสอบทานรายการที่เกี่ยวโยงกัน เพื่อให้มั่นใจว่าบริษัทฯ
ได้ดำเนินการตามเงื่อนไขทางธุรกิจปกติ
และตามหลักเกณฑ์ที่ตลาดหลักทรัพย์แห่งประเทศไทยกำหนดอย่างถูกต้อง ครบถ้วน
ก่อนนำเสนอคณะกรรมการบริษัทฯ โดยการสอบทานดังกล่าวได้เน้นในเรื่องความถูกต้อง
ครบถ้วนของงบการเงิน และความเพียงพอในการเปิดเผยข้อมูล

การกำกับดูแลงานตรวจสอบภายใน คณะกรรมการตรวจสอบได้สอบทานผลการตรวจสอบตามแผน
และติดตามให้มีการดำเนินการปรับปรุงแก้ไขตามข้อเสนอแนะในรายงานผลการตรวจสอบในประเด็นที่มีความสำคัญโดยเร็ว
เพื่อให้มีการควบคุมภายในที่เหมาะสมและ
ป้องกันหรือลดความเสี่ยงที่อาจจะเกิดขึ้น
รวมทั้งยังได้รับทราบการดำเนินงานของหน่วยงานตรวจสอบภายในเป็นประจำทุกไตรมาส
คณะกรรมการตรวจสอบเห็นว่า การตรวจสอบภายในของบริษัทฯ เป็นไปอย่างเพียงพอ เหมาะสม
และมีประสิทธิผล

การประเมินการควบคุมภายใน
คณะกรรมการตรวจสอบได้สอบทานนโยบายและแนวทางการบริหารความเสี่ยงและความคืบหน้าของการบริหารความเสี่ยงตามที่ฝ่ายบริหารความเสี่ยงนำเสนอ
ตลอดจนติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเอง
ตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน พ.ศ.
2544 ประกอบกับ
ผลการดำเนินงานของหน่วยงานตรวจสอบภายใน คณะกรรมการตรวจสอบเห็นว่า บริษัทฯ
มีการควบคุมภายในที่เพียงพอและเหมาะสม

คณะกรรมการตรวจสอบได้สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ
ตามรายงานผลการตรวจสอบของหน่วยงานตรวจสอบภายใน
และการรายงานของสำนักเลขานุการบริษัทฯ ซึ่งทำหน้าที่ กำกับ ติดตามการปฏิบัติตามกฎ ระเบียบ
ข้อกำหนดของตลาดหลักทรัพย์ และกฎหมายที่เกี่ยวข้องให้เป็นไปอย่างถูกต้อง
โดยคณะกรรมการตรวจสอบเห็นว่า บริษัทฯ มีการปฏิบัติตามกฎ ระเบียบ
และข้อกำหนดที่เกี่ยวข้องและไม่พบข้อบกพร่องที่เป็นสาระสำคัญ

คณะกรรมการตรวจสอบได้สอบทานและประเมินผลการปฏิบัติงาน
ตามที่ได้กำหนดไว้ในกฎบัตรของคณะกรรมการตรวจสอบ
ตามแนวทางปฏิบัติที่ดีของตลาดหลักทรัพย์แห่งประเทศไทย
และแนวทางปฏิบัติสำหรับคณะกรรมการตรวจสอบในรัฐวิสาหกิจ ที่กำหนดโดยกระทรวงการคลัง
ซึ่งคณะกรรมการตรวจสอบพอใจในผลการปฏิบัติงานตั้งแต่วันที่ 1 ตุลาคม 2550 ถึงวันที่ 31
ธันวาคม 2550 โดยมีผลการประเมินตนเองอยู่ในเกณฑ์ดีมาก

คณะกรรมการตรวจสอบได้พิจารณาคัดเลือกผู้สอบบัญชีและกำหนดค่าตอบแทน
โดยคณะกรรมการบริษัทฯ ได้ขออนุมัติจาก
ที่ประชุมผู้ถือหุ้นแต่งตั้ง สำนักงานการตรวจเงินแผ่นดิน เป็นผู้สอบบัญชีของบริษัทฯ ประจำปี 2551
แล้ว เมื่อวันที่ 26 ธันวาคม 2550

( นายชัยเกษม นิติสิริ )

ประธานคณะกรรมการตรวจสอบ

 วันที่ 20 กุมภาพันธ์ 2551 

รายงานงานคณะกรรมการธรรมาภิบาล

บริษัทฯ
ได้ตระหนักถึงความสำคัญของการดำเนินธุรกิจและการบริหารจัดการตามหลักการการกำกับดูแลกิจการที่ดีของกระทรวงการคลัง
และตลาดหลักทรัพย์แห่งประเทศไทย รวมทั้งหลักการปฏิบัติที่ดีที่ยอมรับในระดับสากล
เพื่อเสริมสร้างประโยชน์สูงสุดและสร้างความเชื่อมั่นให้แก่ผู้ถือหุ้น นักลงทุน ลูกค้า คู่ค้า
พนักงานของบริษัทฯ และผู้มีส่วนได้เสียทุกฝ่าย
ด้วยการบริหารจัดการอย่างโปร่งใสและเป็นธรรม
เป็นการสร้างความเชื่อมั่นเพื่อเพิ่มขีดความสามารถในการแข่งขัน
อันจะนำไปสู่การเป็นสายการบินที่ลูกค้าเลือกเป็นอันดับแรก (First Choice Carrier)
มีการเจริญเติบโตทางธุรกิจอย่างยั่งยืน และเพิ่มมูลค่า
ให้กับผู้ถือหุ้นในระยะยาว

คณะกรรมการบริษัทฯ จึงได้มีมติแต่งตั้งคณะกรรมการธรรมาภิบาล ในปี 2545
เพื่อรับผิดชอบด้านการกำกับดูแล
กิจการที่ดีของบริษัทฯ คณะกรรมการธรรมาภิบาลได้จัดทำนโยบายธรรมาภิบาลของบริษัทฯ
และปรับปรุงจรรยาบรรณการบินไทย
เพื่อปลูกฝังหลักการกำกับดูแลกิจการที่ดีในสำนึกและพฤติกรรมของคณะกรรมการบริษัทฯ ฝ่ายบริหาร
และพนักงาน โดยมุ่งเน้นผลักดันให้มีผลในทางปฏิบัติและสนับสนุนให้มีการดำเนินกิจกรรม ส่งเสริม
สร้างความรู้ความเข้าใจ และปลูกฝังจิตสำนึก ด้านการกำกับดูแลกิจการที่ดีอย่างต่อเนื่อง
ตลอดจนให้มีการสื่อสารไปยังผู้บริหารและพนักงานทุกระดับให้เห็นความสำคัญของการกำกับดูแลกิจการ
ส่งเสริมให้พนักงานตระหนักในความรับผิดชอบและปฏิบัติตามจรรยาบรรณการบินไทย
เพื่อก่อให้เกิดวัฒนธรรมการกำกับดูแลกิจการที่ดีของบริษัทฯ

บริษัทฯ ได้ดำเนินการอย่างต่อเนื่องในการพัฒนาระดับการกำกับดูแลกิจการของบริษัทฯ
ให้เทียบเคียงกับมาตรฐานสากล
โดยได้ปฏิบัติตามแนวทางการปฏิบัติที่ดีตามหลักการกำกับดูแลกิจการที่ดีสำหรับบริษัทจดทะเบียนปี
2549 ของตลาดหลักทรัพย์
แห่งประเทศไทย ครอบคลุม 5 หมวด คือ สิทธิของผู้ถือหุ้น การปฏิบัติต่อผู้ถือหุ้นอย่างเท่าเทียมกัน
บทบาทของผู้มีส่วนได้เสีย การเปิดเผยข้อมูลและความโปร่งใส
และความรับผิดชอบของคณะกรรมการ นอกจากนี้ บริษัทฯ
ยังกำหนดให้นำพระราชกฤษฎีกาว่าด้วยหลักเกณฑ์และวิธีการบริหารบ้านเมืองที่ดีมาบังคับใช้ในบริษัทฯ
เพื่อนำบริษัทฯ ก้าวสู่ความเป็นองค์กรแห่งธรรมาภิบาล

ผลจากการดำเนินการตามนโยบายธรรมาภิบาลดังกล่าว บริษัทฯ
ได้รับการจัดอันดับด้านการกำกับดูแลกิจการจากองค์กรอิสระต่างๆ ในระดับดีมากอย่างต่อเนื่อง
ซึ่งสะท้อนให้เห็นถึงความมุ่งมั่นของคณะกรรมการบริษัทฯ ฝ่ายบริหาร และพนักงานทุกคน
ที่ให้ความสำคัญต่อการดำเนินธุรกิจอย่างโปร่งใส ตรวจสอบได้
และให้ความเป็นธรรมต่อผู้มีส่วนได้เสียทุกฝ่าย ด้วยความรับผิดชอบ
และคำนึงถึงผลประโยชน์ส่วนรวมเป็นสำคัญ เพื่อให้เกิดการเจริญเติบโตก้าวหน้าอย่างยั่งยืน
ตามแนวทางขององค์กรที่มีการกำกับดูแลกิจการที่ดี และบริษัทฯ
จะยึดมั่นดำเนินธุรกิจตามหลักการกำกับดูแลกิจการที่ต่อไปอย่างต่อเนื่อง

(นายบวรศักดิ์ อุวรรณโณ)

ประธานคณะกรรมการธรรมาภิบาล